**Nataša Bašić (Bašić-Kosić)** (Trogir, 15. travnja 1956.), hrvatska jezikoslovka, urednica u Leksikografskom zavodu Miroslava Krleže i povjesničarka hrvatskoga jezika i pravopisa.

Životopis
---------

Rođena je 15. travnja 1956. u Trogiru. Maturirala je 1974. godine u klasičnoj gimnaziji u Splitu, diplomirala 1979. godine jugoslavistiku i komparativnu književnost na Filozofskom fakultetu u Zagrebu, gdje je magistrirala 1989. godine radom *Evolutivnost Vukova jezičnoga i grafijsko-pravopisnoga modela*. Doktorirala je 2006. godine na Filozofskom fakultetu u Osijeku tezom *Vukovci i hrvatski jezični standard*.

Od 1979. godine zaposlena je u Leksikografskom zavodu u Zagrebu kao lektorica i urednica u Hrvatskom biografskom leksikonu, temeljnom zavodskom nacionalnom projektu, u kojem je vodila struke iz filologije, kulture i iseljeništva.

Od 2002. godine glavna je urednica *Thesaurusa*, elektroničke baze podataka s Hrvatskim osobnikom i Hrvatskim mjestopisom kao glavnim sastavnicama. Izradila je normativnu bazu podataka za 45 tisuća osoba iz hrvatskoga znanstvenoga, kulturnoga, javnoga i športskoga života u rasponu od prvih pisanih spomena do suvremenika te uredila Hrvatski mjesni rječnik, jedinstveni imenik hrvatskih naselja i njima pridruženih etnika i ktetika s dijalektalnim i književnim likovima.

Bavi se hrvatskom jezičnom standardologijom, napose procesom jezične i pravopisne standardizacije u 19. i 20. st. s kojega je područja objavila više znanstvenih i stručnih radova te ogleda, osvrta i prikaza u časopisima i zbornicima (*Jezik*, *Filologija*, *Rasprave Instituta za hrvatski jezik*, *Suvremena lingvistika*, *Forum*, *Kolo*, *Vijenac]]*; *Deklaracija o položaju i nazivu hrvatskog književnog jezika*, *Lektori i jezična kultura*, *Jezik na križu – križ na jeziku*, *Babićev zbornik*, i dr.). Autorica je knjige *V.S. Karadžić između jezikoslovlja i politike* (Zagreb, 1991.) te je urednica nekoliko bibliografskih izdanja (*Jezik*, *Hrvatska revija*, *Historijski zbornik*). Napisala je i obranila vrlo opsežnu i u hrvatskom jezikoslovlju bez premca, još neobjelodanjenu, doktorsku disertaciju o hrvatskim vukovcima (Pero Budmani, Ivan Broz, Tomo Maretić...). Suradnica je u znanstvenom projektu Hrvatska biobibliografska baština Leksikografskoga zavoda „Miroslav Krleža".

Članica je povjerenstva Nagrade Dr. Ivan Šreter za izbor najbolje riječi.

Djela
-----

(izbor)

### Autorske knjige

* *V.S. Karadžić između jezikoslovlja i politike*, Zagreb: Školske novine, 1991. (monografija)

### Uredničke knjige

* *Bibliografija Historijskog zbornika* / Bašić, Nataša (ur.), Zagreb: Srednja Europa, d. o. o. 2008. (bibliografija)
* *Hrvatska revija 1951-2000.* / Bašić, Nataša (ur.), Zagreb: Leksikografski zavod Miroslav Krleža, 2003. (bibliografija)

Izvori
------

1. 1 2 3 4  *32. Promocija doktora znanosti Sveučilišta Josipa Jurja Strossmayera u Osijeku*, Sveučilište Josipa Jurja Strossmayera u Osijeku, Osijek 2011. ISSN 1848-3453, str. 46.-47.[*mrtav link*], preuzeto 22. lipnja 2013.
2. ↑
3. ↑  Hrvatska znanstvena bibliografija: Nataša Bašić-Kosić, preuzeto 22. lipnja 2013.
4. ↑  Nacionalna i sveučilišna knjižnica u Zagrebu: katalog, preuzeto 22. lipnja 2013.

Vanjske poveznice
-----------------

* Nataša Bašić-Kosić, Leksikografski zavod Miroslav Krleža Arhivirano 2016-03-05 na Wayback Machine-u
* Nataša Bašić-Kosić: Bibliografija
* Hrvatski jezik i jezikoslovlje danas: normativni prijepori i politička osporavanja Sve što bi trebalo znati o hrvatskom jeziku: Studija Nataše Bašić. HKV, 27. listopada 2011.